Den danske regering er klar til at bidrage til USA's operation i det nordlige Irak.

Det oplyser Statsministeriet til DR Nyheder.

Danmark skal bidrage med humanitær nødhjælp og et transportfly.

Det er i lyset af den humanitære situation i Nordirak, at den danske regering her til aften har besluttet at meddele USA, at Danmark er parat til at bidrage til den operation, som USA står i spidsen for. Det skal regeringen nu have et flertal i Folketinget til.

Læs også : BILLEDSERIE IS sender tusinder af irakere på flugt til Syrien

Danmarks bidrag vil afhænge af, hvordan situationen udvikler sig, de samlede behov og de danske muligheder.

Tidligere på ugen besluttede Frankrig at sende våben direkte til den kurdiske hær i Nordirak. Våbnene skal bruges til at bekæmpe ekstremister fra oprørsgruppen Islamisk Stat (IS).

Det er en optrapning af den hjælp, USA har ydet i det nordlige Irak, hvor USA har sendt kampfly og droner afsted for at støtte den kurdiske hær, ligesom 130 militærrådgivere fra USA er i landet for at vurdere omfanget af den humanitære mission.